Príloha k Rozhodnutiu GR č. 83/2004

Metodický pokyn  

Pôdohospodárskej platobnej agentúry 

k Usmerneniu ministra pôdohospodárstva Slovenskej republiky

na úseku štátnej správy udeľovania licencií na dovoz a vývoz 

poľnohospodárskych a potravinárskych  výrobkov s účinnosťou od 1. mája 2004

Čl. 1 

Úvodné ustanovenia 

(1) Ministerstvo pôdohospodárstva Slovenskej republiky, ako ústredný orgán štátnej správy na podporu podnikania v pôdohospodárstve podľa § 3 ods. 1 zákona č. 473/2003 Z. z.  o Pôdohospodárskej platobnej agentúre (ďalej len „agentúra“), o podpore podnikania v pôdohospodárstve a o zmene a doplnení  niektorých zákonov vydalo Usmernenie ministra pôdohospodárstva Slovenskej republiky na úseku štátnej správy udeľovania licencií na dovoz a vývoz poľnohospodárskych a potravinárskych  výrobkov (ďalej len „usmernenie“), s účinnosťou dňom 1. mája 2004. 

(2) Tento metodický pokyn v súlade s usmernením bližšie upravuje schvaľovanie ručiteľov, stanovenie postupu vyčlenenia zábezpeky pre určitý záväzok v prípade prijímania blokových bankových záruk, počet čiastočných uvoľnení zábezpeky a najmenšiu peňažnú sumu na každé uvoľnenie zábezpeky v prípade, že nie je ustanovené podľa čl. 1 písm. a) usmernenia inak.

Čl. 2
Schvaľovanie ručiteľov

Na schvaľovanie ručiteľov (zabezpečenie záväzku ručiteľom) sa uplatňuje nasledujúci postup:

a) spoločné rokovanie s dotknutou finančnou inštitúciou, oznámenie podmienok agentúry a predloženie návrhov záručných listín finančnej inštitúcii k odsúhlaseniu,   

b) akceptovanie podmienok agentúry zo strany finančnej inštitúcie a odsúhlasenie záručných listín oboma stranami, 

c) zaradenie finančnej inštitúcie do zoznamu schválených ručiteľov. 

Čl. 3

Stanovenie postupu vyčlenenia zábezpeky pre určitý záväzok

v prípade prijímania blokových bankových záruk

(1) V prípade, že agentúra príjme blokovú zábezpeku podľa čl. 4 ods. 4 usmernenia, stanoví postup, podľa ktorého sa bloková zábezpeka alebo jej časť vyčlení pre určitý záväzok a aktualizuje ostávajúcu časť zábezpeky. 

(2) Agentúra po predložení blokovej bankovej záruky založí pre žiadateľa interný účet (ide o účet – evidenciu pohybov zábezpek, ktorý vedie referent oddelenia licencií a správy zábezpek zodpovedný za správu zábezpek). Po predložení jednotlivých žiadostí o licenciu zablokuje zodpovedajúcu čiastku zábezpeky, ktorú po splnení všetkých podmienok vrátenia zábezpeky uvoľní. Všetky tieto zmeny sa budú na internom účte žiadateľa priebežne zaznamenávať.   

Čl. 4

Počet čiastočných uvoľnení zábezpeky a najmenšia peňažná suma 

na každé uvoľnenie zábezpeky 

(1) Usmernenie v čl. 6 ustanovuje všeobecné podmienky vrátenia zábezpeky po splnení podmienok uvedených v licencii a dodržaní termínov ustanovených nariadeniami Komisie pre jednotlivé druhy výrobkov. 

(2) Postup vrátenia zábezpeky
a)   Celá zábezpeka alebo jej časť sa v niektorých prípadoch uvoľňuje automaticky.               

1.  Zábezpeka sa automaticky uvoľňuje celá, ak je splnená aspoň 1 z týchto podmienok:

1.1. žiadosť o  licenciu k danému obchodnému prípadu bola zamietnutá z dôvodu  nesprávne alebo neúplne vyplnených údajov v žiadosti zo strany žiadateľa, 

1.2. žiadosť o  licenciu k danému obchodnému prípadu bola zamietnutá zo strany Európskej komisie v prípade, ak žiadateľ o licenciu písomne nepožiada  agentúru o použitie zábezpeky  pre ďalšie žiadosti,

1.3. žiadateľ stiahne svoju žiadosť o  licenciu do 13.00 hod. SEČ v deň podania žiadosti,

1.4. zo strany Európskej Komisie dôjde ku kráteniu požadovaného množstva v takej miere, že žiadateľ o licenciu môže stiahnuť svoju žiadosť v zmysle predmetného nariadenia – toto neplatí všeobecne, ale závisí to od danej komodity a konkrétneho nariadenia EÚ,

1.5. zo strany žiadateľa boli splnené všetky podmienky k ukončeniu obchodného prípadu.

2. Zábezpeka sa automaticky uvoľňuje  sčasti, ak je splnená aspoň 1 z týchto podmienok:

2.1. zo strany  Európskej Komisie  dôjde  ku kráteniu požadovaného  množstva na žiadosti o  licenciu - predmetné nariadenie neumožňuje žiadateľovi svoju žiadosť stiahnuť, 

2.2. po vypočítaní zábezpeky v EUR prepočítanej príslušným referenčným kurzom Európskej centrálnej banky v SKK je zistené, že bola zložená vyššia suma hotovostnej zábezpeky ako je potrebná, avšak prevyšujúce čiastky nižšie ako 1.000,- SKK budú vrátené  až po ukončení obchodného prípadu.

b)  Zábezpeka sa uvoľní čiastočne, ak sú súčasne splnené všetky tieto podmienky:

· žiadateľ podá agentúre písomnú žiadosť o čiastočné uvoľnenie zábezpeky,

· žiadateľ predložil všetky dôkazy potrebné k uvoľneniu pomernej časti zábezpeky,

· čiastka, ktorá sa má uvoľniť, dosahuje najmenej 500.000,- SKK,

· čiastka dosahuje minimálne 50 % sumy celej zábezpeky vzťahujúcej sa na jeden obchodný prípad.

c) vo zvlášť odôvodnených prípadoch (komoditné špecifiká) agentúra môže pristúpiť k individuálnemu posúdeniu žiadosti o čiastočné uvoľnenie zábezpeky

